b'\n_START_ARTICLE_\nDisulfiram\n_START_PARAGRAPH_\nDisulfiram (tetraetilltiuramdisulfid) je u\xc4\x8dinkovina, ki se uporablja za zdravljenje zasvojenosti z alkoholom._NEWLINE_\xc4\x8cim bolnik, ki so mu aplicirali to zdravilo, zau\xc5\xbeije \xc5\xbee manj\xc5\xa1e koli\xc4\x8dine alkohola, nastopijo mo\xc4\x8dne in neprijetne reakcije organizma, kot na primer zariplost, glavobol, mrazenje udov in slabost, pogostoma nastopijo tudi motnje krvnega obtoka. Ti simptomi se pojavijo, ker disulfiram blokira aldehid-dehidrogenazo. Presnova etanola zatorej zastane na stopnji acetaldehida, ki nastane iz etanola s pomo\xc4\x8do encima alkohol-dehidrogenaza. Acetaldehid je mo\xc4\x8dno toksi\xc4\x8den in izzove na\xc5\xa1tete reakcije telesa._NEWLINE_Zdravilo, ki vsebuje u\xc4\x8dinkovino disulfiram, je na trgu pod imenom Antabus \xc2\xae._NEWLINE_Disulfirama ne smemo u\xc5\xbeiti do 12 ur po zadnjem u\xc5\xbeivanju alkohola. Pri zdravljenju se ne pojavi intoleranca; u\xc4\x8dinki postajajo tekom terapije mo\xc4\x8dnej\xc5\xa1i. Spojina se po\xc4\x8dasi absorbira iz prebavne cevi ter se tudi po\xc4\x8dasi izlo\xc4\x8da iz telesa, zato u\xc4\x8dinki izzvenijo \xc5\xa1ele po okoli dveh tednih. _NEWLINE_U\xc4\x8dinek disulfirama so ugotovili v 40. letih na Danskem v farmacevtski tovarni Medicinalco. Delavci, ki so zau\xc5\xbeili disulfiram, ki je bil namenjen zdravljenju zajedavskih bolezni, so opazili resne simptome po zau\xc5\xbeitju alkohola._NEWLINE_Slabost disulfirama in podobnih u\xc4\x8dinkovin je v tem, da jih smemo dajati le pod strogim strokovnim nadzorom in terapija obi\xc4\x8dajno ni uspe\xc5\xa1na, saj velika ve\xc4\x8dina bolnikov preneha z jemanjem ter za\xc4\x8dne u\xc5\xbeivati alkohol. Tudi pri rednem jemanju zdravila bolniki obi\xc4\x8dajno ne opustijo alkohola.'